汤显祖
京察后小述
邑子久崖柴，长者亦摇簸。
含沙吹几度，鬼弹落一个。
大有拊心叹，不浅知音和。
参差反舌流，倏忽箕星过。
幸免青蝇吊，厌听迁莺贺。
贱子亦如人，壮心委豪惰。
文章好惊俗，曲度自教作。
贪看绣夹舞，贯沓花枝卧。
对人时欠伸，说事偶涕唾。
眠睡忽起笑，宴集常背坐。
敢有轻薄情，祇缘迂僻过。
一命淹陵署，六岁逢都课。
浮噪今已免，不谨前当坐。
有口视三缄，无心嗔八座。
骨相会偏奇，生辰或孤破。
吾心少曲折，古人多顿挫。
脱落慕仙才，点掇希王佐。
咄咄竟何成，冉冉谁能那！